Specialistë nga Kosova mbi sfidat ekonomike
Specialistet morën pjesë në Uashington në programin e trajnimit Hope Fellowship
Diskutimi, i zhvilluar në Institutin Kombëtar Demokratik, u përqëndrua në sfidat me të cilat përballet ekonomia e Kosovës në këtë periudhë dhe detyrat që i dalin qeverisë së ardhshme në përgjigje të këtyre sfidave. Lea Shllaku, specialiste në Ministrinë e Tregtisë dhe Industrisë shprehet se sektori i pazhvilluar industrial ka penguar tërheqjen e investitorëve të huaj, të cilët nuk gjejnë kapacitetet e duhura për t’u angazhuar në treg. Qeveria e ardhshme, thotë zonja Shllaku, duhet t’i kushtojë vëmendje të veçantë fuqizimit të sektorit privat: Ilire Daija Buza e Zyrës së Auditorit të Përgjithshëm të Kosovës ndalet tek nevoja për reforma në kodin ligjor që ai t’i përshtatet realitetit dhe nevojave aktuale të Kosovës: Pengesat që dalin qoftë nga kodi ligjor, strukturat institucionale dhe rregulloret e komplikuara kanë një kosto të konsiderueshme në tërheqjen e investimeve të huaja apo gjenerimin e aktivitetit vendas. Rozafa Ramadani, koordinatore e një projekti hidroenergjetik të kompanisë Drini i Bardhë, ofron përvojën e sektorit privat në labirintet e procedurave aktuale të zhvillimit të biznesit. Por nuk janë vetëm pengesat institucionale. Kosova ka përballë një sfidë të konsiderueshme edhe për të rritur kërkesën e tregut të brendshëm për mallrat vendase. Situata kërkon mobilizim të madh dhe mendësi të re. Pjesëmarrëset thonë se autoritetet e Kosovës duhet të kërkojnë partneritet dhe mbështetje tek shoqëria civile, dhe grupet e interesave specifike për të gjetur zgjidhje. Majlinda Mazelliu e Shoqatës së Grave në Biznes flet për rëndësinë e hartimit të politikave për të nxjerrë nga izolimi ekonomik grupe të marxhinalizuara si gratë dhe pakicat. Ndërsa Merita Bytyçi Kelmendi e Grupit për Ligjin dhe Politikat Ndërkombëtare, ndalet tek roli që luan shoqëria civile në forcimin e llogaridhënies dhe për miratimin e politikave që reflektojnë nevojat dhe aspiratat e popullatës. Specialistet largohen këtë javë nga Uashingtoni pas një muaj pune në institucione të qeverisë amerikane ku kanë parë nga afër funksionimin e sistemit amerikan. Përveç bagazhit të njohurive, ato sjellin me vete edhe lidhjet që kanë krijuar gjatë kësaj kohe në Uashington. Avni Mustafaj, Shefi Ekzekutiv i Këshillit Kombëtar Shqiptaro-Amerikan që organizon programin Hope Fellowship, thotë se ardhja e specialisteve këtu në Uashington është një mënyrë shumë efektive për ta mbajtur Kosovën në vëmendjen e vendim-marrësve amerikanë: Qeveria e Kosovës ka punë të madhe përpara për të krijuar një mjedis më të hapur për investime të brendshme dhe të huaja dhe një rritje ekonomike që i shërben gjithë popullatës së vendit. Pjesëmarrëset e programit Hope Fellowship i bashkohen armatës së specialistëve të përgatitur me njohuritë moderne dhe një mendësi të re për të ardhmen evropiane të Kosovës.